راگەیانن ئیدارەی سۆران لە بەیانامەیگ رەسیە ئاژانس شەفەق نیوز وت: کار لەی دەروازەی ناودەوڵەتیە وەناو (زیت) لەناو سنوور سۆران لە ساڵ ٢٠٢١ دەسوەپی کریاگە، و بیجگە ئەوەگ ئەرا هامشوو گەشتیاری گونجیاگە، هەمیش دەروازەی جموجویل بازرگانیە.
بەیاننامەگە لە زوان هەڵگورد شێخ نەجیب سەرپەرشتیار ئیدارەی سۆران وت: کار ئەرا ئەوزەڵکردن لایەن بازرگانی لەی مەرزە وەردەوامە، وتیش: دەروازەگە لە ساعەت هەیشت شەوەکی تا هەیشت ئیوارە وازە.
وەگورەی بەیاننامەگە، مەرزەگە کەفێدە ناحیەی شێروانمەزن لە قەزای مێرگەسۆر، و ئەوەسا بوودە مەرزبگ ناودەوڵەتی نوویگ ناوبەین هەرێم کوردستان و تورکیا.
